hu de hu hu hu hu hu hu en hu eo hu hu en hbs_lat hu hu hu hu en en hu hu hu hu hu hu hu hu hu hu hu hu hu hu de de en hu hu hu hu hu hu hu hu hu hu hu hu en
A büntetőeljárás alá vont személyek tájékoztatáshoz való joga az EU-ban – CCO Magazin
Az EU tagállamainak képviselői jóváhagyták azt a jogszabálytervezetet, amely az EU-n belül bárhol biztosítja a büntetőeljárás alá vont személyek tájékoztatáshoz való jogát
Az új jogszabály szerint a bűncselekmények elkövetésével gyanúsított személyeket egy általuk értett nyelven tájékoztatni kell a jogaikról. Az intézkedés alapján az EU országaiban minden letartóztatott és minden olyan személy, aki ellen európai elfogatóparancsot bocsátottak ki, egy jogokról tájékoztató levelet fog kapni, amely felsorolja az e személyeket a büntetőeljárás során megillető alapvető jogokat. A Bizottság a tagállamok rendelkezésére bocsátotta a tájékoztató levél mintáját, amelyet az EU mind a 23 nyelvére lefordítanak majd. A fordítás és tolmácsolás igénybevételéhez való joggal együtt a büntetőeljárás során történő tájékoztatáshoz való jog egy sor, a tisztességes eljárással kapcsolatos olyan intézkedés része, amelyek célja az egységes európai uniós igazságügyi térség iránti bizalom erősítése.
„A megállapodás jelentős mérföldkőnek számít, hiszen ezzel a büntetőeljárások során Európa-szerte hatékonyabban biztosítható a gyanúsítottak tisztességes eljáráshoz való joga.” – nyilatkozta Viviane Reding, uniós jogérvényesülési biztos. „A megállapodás az EU szempontjából jelentős lépésnek számít az egységes igazságszolgáltatási térség megteremtése irányába. A bűncselekménnyel gyanúsított személyek számára a fenti jogot garantáló intézkedéssel fokozatosan megszilárdul a tagállami igazságügyi hatóságok közötti kölcsönös bizalom. Reményeim szerint a Parlament és a Tanács mihamarabb jóváhagyja a jogszabálytervezetet.”
Az Európai Bizottság az intézkedést 2010 júliusában, az Európa-szerte a tisztességes eljáráshoz való jog biztosítására irányuló erőfeszítései keretében terjesztette elő. Ez a második olyan intézkedés, amely közös uniós követelményeket határoz meg büntetőügyekben. A gyanúsítottak tolmácsoláshoz és fordításhoz való jogát biztosító első javaslatot az Európai Parlament és a Tanács 2010 októberében fogadta el. A büntetőeljárás során a tájékoztatáshoz való jogról szóló irányelv javaslata a következő hetekben kerül az Európai Parlament elé jóváhagyásra, azt követően pedig a Tanács keretében ülésező miniszterek döntenek a végső elfogadásáról.
Az irányelv biztosítani fogja, hogy a rendőrség és az ügyészség megfelelő tájékoztatást nyújtson a gyanúsítottaknak az őket megillető jogokról. A letartóztatást követően a hatóságok írásban, egyszerű és közérthető nyelven megfogalmazott, jogokról tájékoztató levél útján közlik majd ezeket az információkat. Ezt a levelet a gyanúsított minden esetben meg fogja kapni a letartóztatásakor, függetlenül attól, hogy kéri-e vagy sem. Szükség esetén le is fordítják azt.
A jogokról tájékoztató levél gyakorlati részleteket tartalmaz a gyanúsítottak alábbi jogaival kapcsolatban:
a vádra vonatkozó tájékoztatáshoz való jog és adott esetben iratbetekintési jog,
a tolmácsolás és fordítás igénybevételéhez való jog azok számára, akik nem értik az eljárás nyelvét,
a letartóztatást követően a gyors bíróság elé állításhoz való jog.
A jogokról tájékoztató levél segíteni fogja az igazságszolgáltatási tévedések elkerülését és a fellebbezések számának csökkentését.
Az Unióban évente több mint 8 millió büntetőeljárásra kerül sor. Jelenleg Unió-szerte eltérő az esélye annak, hogy a polgárok a letartóztatásuk és vád alá helyezésük esetén megfelelő tájékoztatást kapnak a jogaikról. Néhány tagállamban a gyanúsítottak csupán szóbeli tájékoztatást kapnak eljárási jogaikról, más tagállamokban pedig csak kérelemre nyújtanak írásbeli tájékoztatást.
Az Európai Unió működéséről szóló szerződés 82. cikkének (2) bekezdése értelmében, valamint a bírósági határozatok kölcsönös elismerésének és a határon átnyúló büntetőügyekben folytatott rendőrségi és igazságügyi együttműködés javításának megkönnyítése érdekében az EU-nak jogában áll, hogy az Európai Unió Alapjogi Chartájával összhangban intézkedéseket fogadjon el az uniós polgárok jogainak megerősítésére.
A tisztességes eljáráshoz és a védelemhez való jogot az Európai Unió Alapjogi Chartájának 47. és 48. cikke, valamint az emberi jogok európai egyezményének 6. cikke állapítja meg.
2011 júniusában a Bizottság javaslatot tett egy harmadik intézkedésre, amely biztosítaná a gyanúsítottak számára, hogy ügyvédhez fordulhassanak és felvehessék a kapcsolatot a családjukkal. A javaslatot jelenleg a Parlament és a Tanács tárgyalja.
Forrás: Európai Bizottság – Sajtóközlemény
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin